Járási eszmecsere (képgalériával)2019. június 12. (szerda) 19:00 - Rendőrség Közbiztonsági egyeztető fórumnak adott otthont az Ózdi Rendőrkapitányság. Az eszmecserén a megyei főkapitány-helyettes és a helyi kapitányság vezetője mellett a rendészet vezetői, a környező települések polgárőrségeinek képviselői, több polgármester és iskolaigazgató is részt vett. A beszélgetés során lehetőség volt az esetleges problémák felvetésére és megvitatására.
Járási közbiztonsági egyeztető fórumot tartottak ma délelőtt az Ózdi Rendőrkapitányságon. A díszterem rendszeresen otthont ad ilyen konzultációknak, amelyekre meghívást kapnak a rendészet és a polgárőrségek vezetői, a térség polgármesterei, egyházközségek és iskolák képviselői. A résztvevőket ezúttal dr. Mecser Tamás, a megyei rendőr-főkapitányság bűnügyi főkapitány-helyettese köszöntötte.
„Azokat a problémákat szeretnénk látni és érzékelni, amelyek esetleg túlmutatnak a kapitányság hatáskörén. Amiben be kell segíteni emberben, technikában kapitány úrnak” - mondta dr. Mecser Tamás, a B.-A.-Z. Megyei RFK rendőrfőkapitány-helyettese.
Az elmúlt esztendő statisztikáit dr. Varga László ismertette. Az Ózdi Rendőrkapitányság vezetője kifejtette, hogy számos tekintetben jelentős javulást sikerült elérni a teljes illetékességi területen.
„Az látható szinte minden településen, hogy az elmúlt kilenc évnek szinte a legjobb eredményeit értük el elég sok kiemelt kategóriában. Tehát mind az összbűncselekményszámban, mind a közterületi bűncselekmények számában, mind a kiemelten kezelt tizennégy bűncselekmény vonatkozásában nagyon kedvező, és szinte kilenc éve folyamatosan csökkenő tendenciákkal találkozhatunk” - hangsúlyozta dr. Varga László, az Ózdi Rendőrkapitányság kapitányságvezetője.
A fórum második felében a résztvevők felvethették esetleges problémáikat, megoszthatták észrevételeiket. Így szó esett többek közt a kábítószerekről és új pszichoaktív szerekről, azok visszaszorításáról és a lehetséges intézkedésekről. Az ózdi egyeztetést követően a kapitánysághoz tartozó putnoki járásban is tartottak hasonló tanácskozást.